ยุทธศาสตร์กรุงไทยมุ่ง"คนรุ่นใหม่-ขาใหญ่"
22/12/2012 ธนาคารกรุงไทยถือฤกษ์ดี จัดงานสัมมนายุทธศาสตร์ธนาคารในปี 2556
24 ธ.ค. 2555

22/12/2012 ธนาคารกรุงไทยถือฤกษ์ดี จัดงานสัมมนายุทธศาสตร์ธนาคารในปี 2556 
โดย...พรสวรรค์ นันทะ 
“KTB Business Strategy Seminar 2013” โดยมีคณะกรรมการ ผู้บริหาร ผู้จัดการสาขาทั่วประเทศมาร่วมประชุมกันอย่างคึกคักเป็นพิเศษ
เพราะงานนี้ไม่เพียงแต่เป็นการเปิดตัว “วรภัค ธันยาวงษ์” กรรมการผู้จัดการใหญ่ ธนาคารกรุงไทยเท่านั้น แต่ยังเป็นการส่งสัญญาณการทำงานของธนาคารในปีหน้า
สถิตย์ ลิ่มพงศ์พันธุ์ ประธานกรรมการ ธนาคารกรุงไทย กล่าวว่า การสัมมนายุทธศาสตร์ของธนาคารในปี 2556 นั้น ธนาคารตั้งเป้าจะขยายฐานลูกค้ารายย่อยไปในกลุ่มคนรุ่นใหม่มากขึ้น โดยเฉพาะลูกค้าที่ใช้อินเทอร์เน็ตและสมาร์ตโฟนผ่านบริการ “KTB Netbank” ที่เริ่มประกาศตัวมาระยะหนึ่งแล้ว 
สาเหตุที่รุกและเลือกทำตลาดด้านนี้มากขึ้น เพราะระบบอินเทอร์เน็ตของธนาคารดีที่สุด และยังเป็นไปตามแนวโน้มตลาดปัจจุบันคนหันมาใช้อินเทอร์เน็ตและแอพพลิเคชันในโทรศัพท์มือถือเพิ่มขึ้นต่อเนื่อง ทำให้ทำธุรกรรมผ่านอินเทอร์เน็ตแบงก์กิงมีมากขึ้น 
นอกจากนี้ ธนาคารยังมีพนักงานตอบรับทางอินเทอร์เน็ตที่สามารถตอบโต้และทำหน้าที่ตามที่ลูกค้าต้องการแบบเห็นหน้ากันเป็นธนาคารเสมือนจริง (เวอร์ชวล แบงก์) เป็นเหมือนสาขาธนาคารส่วนตัวของลูกค้าได้ และยังมีบริการโอนเงินผ่านทางโทรศัพท์ เพียงแค่เป็นลูกค้าธนาคารก็สามารถโอนเงินให้ผู้รับเงินปลายทางได้ทุกคน เพียงแค่มีโทรศัพท์มือถือ 
“ธนาคารตั้งใจจะขยายฐานลูกค้าคนรุ่นใหม่ให้มากขึ้น 1-2 เท่าของปัจจุบันและวางฐานลูกค้าในอนาคต”
ขณะเดียวกัน ในปีหน้าก็จะกลับมารุกลูกค้ารายย่อยในกรุงเทพมหานครและปริมณฑลมากขึ้น จากที่เคยเดินแบบสบายๆ ก็จะสปีดผ่านการบริหารลูกค้าสัมพันธ์ (ซีอาร์เอ็ม) 
นอกจากนี้ ในปีหน้าธนาคารจะขยายฐานลูกค้าเอสเอ็มอีเพิ่มด้วยการปรับลดขบวนการและความเร็วในการอนุมัติสินเชื่อ ลดการใช้เอกสารจำนวนมากลง ปรับปรุงผลิตภัณฑ์ให้จูงใจมากขึ้น แต่คงไม่ใช้วิธีตัดราคาปล่อยกู้ดอกเบี้ยต่ำกว่าตลาด 
ขณะเดียวกันก็จะรุกกลุ่มลูกค้าบริษัทขนาดใหญ่ โดยจะโฟกัสที่ 100 อันดับแรกของบริษัทในตลาดหลักทรัพย์ฯ พร้อมๆ กับขยายฐานลูกค้าที่เป็นบริษัทข้ามชาติ เพื่อรองรับการเติบโตของกลุ่มประชาคมเศรษฐกิจอาเซียน (เออีซี) ไปสู่กัมพูชา เวียดนาม พม่า ฯลฯ ที่ต่อไปบริษัทขนาดใหญ่น่าจะออกไปลงทุนมากขึ้น 
นอกจากนี้ ธนาคารจะขยายธุรกิจเทรดไฟแนนซ์ที่ธนาคารมีความเชี่ยวชาญ จนเป็นสถาบันการเงินไทยรายเดียวที่ได้รับมาตรฐาน ISO ด้านกระบวนการเทรดไฟแนนซ์และด้านไอทีซีเคียวริตีให้มากขึ้น
ส่วนงานสนองนโยบายภาครัฐ ธนาคารจะใช้บริการไมโครไฟแนนซ์ที่เริ่มทำมา เพื่อสนับสนุนการเข้าถึงสินเชื่อและให้ความรู้ทางการเงินของกลุ่มคนผู้มีรายได้น้อยมากขึ้น ผ่านโครงการกองทุนตั้งตัวได้ และกองทุนพัฒนาบทบาทสตรี ซึ่งน่าจะเริ่มให้กู้ได้ในเดือน ก.พ.ปีหน้า 
“การปล่อยสินเชื่อโครงการเหล่านี้ หนี้เสียต่ำกว่าสินเชื่อทั่วไป เฉลี่ยอยู่ที่ 1% จากหนี้เสียของสินเชื่อทั่วไปเฉลี่ยอยู่ที่ 2% เพราะลูกค้าเหล่านี้เคยใช้เงินกู้นอกระบบดอกเบี้ยสูงเดือนละ 5-10% จึงพยายามชำระหนี้ในอัตราดอกเบี้ยปีละ 7-8% ให้ได้ ซึ่งจะทำให้ธนาคารได้มีส่วนตอบแทนสังคม (CSR) และพัฒนาเป็นวิสาหกิจเพื่อสังคม (โซเชียลเอ็นเตอร์ไพรซ์) แบ่งกำไรสู่สังคมด้วย” สถิตย์ กล่าว
สถิตย์ กล่าวอีกว่า ในปี 2556 ธนาคารตั้งเป้าขยายสินเชื่อให้ขยายตัวไว้ 7% จากจากฐานสินเชื่อในปีนี้ที่น่าจะโต 10% ไม่ถือว่าต่ำ เมื่อเทียบแนวโน้มการเติบโตทางเศรษฐกิจในปีหน้า